सिंगोली, चौकड़ी और अठाना से राजस्थान पहुंच रही अफीम
खेतों में डोडों की चिराई के बाद किसान अफीम लुनाई में लग गए है। तस्करों ने भी नई फसल पर नजरे जमाना शुरू कर दी है। पुरानी अफीम को ठिकाने लगाने के लिए तस्कर चोर रास्ते कंजार्डा-चौकड़ी-बख्तूनी-रामपुरा, सिंगोली-कदवासा, दामोदरपुरा, जीरन, अठाना और कनेरा घाट के रास्ते राजस्थान में अफीम पहुंचा रहे हैं। एक वर्ष में नारकोटिक्स विभाग ने 147 और पुलिस ने 60 प्रकरण अफीम, स्मैक व डोडाचूरा तस्करी के बनाकर 191 लोगों को गिरफ्तार किया।
जिले की तीन दिशा में 5 से 20 किमी दूरी पर राजस्थान की सीमा लग जाती है। महू-नयागांव हाईवे राजस्थान की सीमा को जोड़ता है। गांवों की कच्ची-पक्की सड़कें भी दूसरे प्रांत को सीधे जोड़ती है। शहर से 4 किमी दूर बघाना थाने के पास से राजस्थान की सीमा लगती है। 17 किमी दूर नयागांव और 19 किमी दूर राजस्थान का रठांजना क्षेत्र लग जाता है। अठाना होते हुए 25 किमी दूर कनेरा गांव राजस्थान में आता है। 18 किमी दामोदरपुरा के कच्चे-पक्के रास्ते से राजस्थान पहुंचा जा सकता है। मनासा क्षेत्र के कंजार्डा-चौकड़ी, बख्तूनी और जावद क्षेत्र सिंगोली-कदवासा-धारड़ी होकर सीमा पार की जा सकती है। जीरन-चीताखेड़ा से प्रतापगढ़ तक अफीम, डोडाचूरा पहुंचाया जा रहा है। मुख्य हाईवे व प्रमुख सड़कों पर पुलिस-नारकोटिक्स विभाग की कार्रवाई को देख तस्करों ने चोर रास्तों को तस्करी का माध्यम बना लिया है। रामपुरा-कंजार्डा क्षेत्र में जंगल से पैदल ही तस्करी की जा रही है। पिछले महीने सिंगोली क्षेत्र से करीब 8 किलो 500 ग्राम अफीम सीमा पार ले जाने का प्रयास किया जा रहा था।
नारकोटिक्स में 147 प्रकरण
नारकोटिक्स पुलिस ने 2015-2016 में प्रदेश भर में एनडीपीएस एक्ट में स्मैक के 121 प्रकरण बनाए। इसमें 156 आरोपियों से 6.804 किग्रा स्मैक जब्त की। इसी तरह अफीम के 26 केस कर 35 आरोपियों से करीब 70.316 किग्रा अफीम जब्त की थी। इधर, जिले में पुलिस ने एक साल में अफीम और डोडाचूरा के 60 प्रकरण बनाकर 56 लोगों को गिरफ्तार किया।
पंजाब-महाराष्ट्र जा रही
जिले से अफीम और डोडाचूरा देश के कई इलाकों तक पहुंच रहा है। राजस्थान, महाराष्ट्र, पंजाब, हरियाणा और उत्तरप्रदेश में तस्करों तक कैरियर के रुप में लोगों का उपयोग कर मादक पदार्थ पहुंचाया जा रहा है। अफीम आने पर नारकोटिक्स विभाग तौल करता है। तय मापदंडों पर किसान सरकार को अफीम देते हैं। बची हुई अफीम तस्करों तक पहुंचाई जाती है।
महिलाओं को पकड़ने के लिए महिला सेल की मदद
अफीम तस्करी में युवाओं के साथ महिलाएं भी शामिल हो गई है। गरीब वर्ग की महिलाओं को रुपए का लालच देकर तस्करी से जोड़ रहे हैंं। कभी अकेले ही बसों या अन्य साधनों से राजस्थान भेज रहे हैं। एक दिन के लिए महिलाओं को पांच हजार रुपए तक मजदूरी दी जा रही है। नारकोटिक्स विभाग महिलाओं को पकड़ने के लिए महिला सेल मदद ली जाएगी।
नारकोटिक्स टीम के साथ डॉग रोकेगा तस्करी
अफीम की तस्करी रोकने के लिए नारकोटिक्स विभाग इस बार स्निफर डॉग का सहारा लेगा। डॉग के साथ विभाग के अधिकारियों की टीमों ने नई अफीम आने के साथ ही सर्चिंग शुरू कर दी है। नारकोटिक्स के सहायक आयुक्त जीएस चौहान ने बताया मादक पदार्थों को सूंघने में दक्ष दो स्निफर डॉग मोना एवं एंजल की सेवाएं ली जा रही है।
सभी जगह हमारी नजर है
पुलिस तस्करों पर लगातार कार्रवाई कर रही है। सभी जगह नजर है। थाना क्षेत्रों में टीआई को खुफिया तंत्र मजबूत करने के निर्देश दिए हैं। चिह्नित स्थानों पर विशेष नजर रहेगी। मनोज कुमार सिंह, एसपी नीमच
अफीम के साथ पकड़ी गई थीं महिलाएं
सिंगोली पुलिस ने 14 जुलाई को तिलस्वा रोड एक महिला व दो युवक को गिरफ्तार किया था। सिंगोली के माधोविलास निवासी खैरून निशा के पास से पुलिस को 2 किलो अफीम जब्त की थी। 8 जुलाई को नारकोटिक्स की टीम ने भगवानपुरा निवासी ललिता पति संजय को 373 ग्राम हेरोइन के साथ अजमेर में गिरफ्तार किया। जावद पुलिस ने हसीना पति मोहम्मद अशरफ को कार से ढ़ाई किलो अफीम ले जाते हुए गिरफ्तार किया था।
तस्करी के रास्ते
hin_Deva hin_Deva hin_Deva mag_Deva hin_Deva awa_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva